b'\n_START_ARTICLE_\nPanzer V\n_START_SECTION_\nHistorie og utvikling\n_START_PARAGRAPH_\nPanther var et direkte svar p\xc3\xa5 Sovjetunionens T-34. Da tyske styrker f\xc3\xb8rst m\xc3\xb8tte den 23. juni 1941, uklasset T-34 de tyske Panzer III og Panzer IV. Etter at general Heinz Guderian insisterte, ble det sendt ut en gruppe til Russland for \xc3\xa5 vurdere T-34. De vurderte de viktigste trekkene ved den sovjetiske stridsvognen til \xc3\xa5 v\xc3\xa6re skr\xc3\xa5nende panser, noe som bidro til \xc3\xa5 reflektere innkommende skudd og ogs\xc3\xa5 \xc3\xb8kte den horisontale pansringen, de brede beltene og store hjulene som gjorde vogna mer stabil, og den lange kanonen. Daimler-Benz og MAN fikk i oppdrag \xc3\xa5 lage en ny stridsvogn med vekt p\xc3\xa5 30\xe2\x80\x9335 tonn, kalt VK3002, innen april 1942 (i tide til Hitlers bursdag)._NEWLINE_De to forslagene ble levert inn i april 1942. Daimler-Benz sin var en direkte klone av T-34, mye enklere enn dav\xc3\xa6rende tyske stridsvogner. MAN-designet var mer konvensjonelt tysk \xe2\x80\x93 vogna var h\xc3\xb8yere og bredere med et st\xc3\xb8rre t\xc3\xa5rn plassert langt bak p\xc3\xa5 skroget, bensinmotor, hjuloppheng med torsjonsstaver og typisk, tysk plassering av mannskapet. Forslaget fra MAN ble akseptert i mai 1942, p\xc3\xa5 tross av at Hitler foretrakk Daimler-Benz sitt forslag._NEWLINE_En prototype, laget av ikke-herdet st\xc3\xa5l, ble presentert i september 1942, og ble satt i \xc3\xb8yeblikkelig produksjon etter testing ved Kummersdorf. Ferdige vogner ble levert allerede i desember, og hadde p\xc3\xa5 grunn av hastearbeid problemer med p\xc3\xa5liteligheten. Ettersp\xc3\xb8rselen etter stridsvogna var s\xc3\xa5 h\xc3\xb8y at Daimler-Benz og Henschel m\xc3\xa5tte hjelpe til med produksjonen._NEWLINE_F\xc3\xb8rst var produksjonen beregnet til 250 i m\xc3\xa5neden hos MAN, men anslaget ble \xc3\xb8kt til 600 i m\xc3\xa5neden i januar 1943. Dette tallet ble aldri n\xc3\xa5dd, p\xc3\xa5 grunn av alliert bombing, flaskehalser i produksjonen og andre vanskeligheter. Produksjonen i 1943 n\xc3\xa5dde et gjennomsnitt p\xc3\xa5 148 i m\xc3\xa5neden. I 1944 kom gjennomsnittet opp i 315 i m\xc3\xa5neden, og 3\xc2\xa0777 enheter hadde blitt produsert ved slutten av \xc3\xa5ret. Rekorden for antall Panthere i felt var 2\xc2\xa0304 1. september 1944, men samme m\xc3\xa5ned ble 692 rapportert tapt (kilde: T.L. Jentz (1999) Die deutsche Panzertruppe Band 2)._NEWLINE_Da p\xc3\xa5litelighetsproblemene fra de tidlige vognene ble l\xc3\xb8st, ble Panther et mer effektivt kampkj\xc3\xb8ret\xc3\xb8y enn Tiger, da det var enklere \xc3\xa5 produsere og krevde mindre logistisk st\xc3\xb8tte._NEWLINE_Erobrede Panthere var popul\xc3\xa6re hos sovjetiske styrker. De ble delt ut til stridsvognmannskaper som hadde utmerket seg i kamp som en slags bel\xc3\xb8nning, og disse gikk ofte til store anstrengelser for \xc3\xa5 holde dem i drift. Sovjetiske reglementer sa at havarerte Panthere og Tigere skulle \xc3\xb8delegges, ikke repareres og settes i drift igjen, men dette ble ignorert av mannskapene. Til og med den tyske brukermanualen for stridsvognen ble oversatt til russisk._NEWLINE_Panthere i st\xc3\xb8rre antall ble f\xc3\xb8rst brukt i kamp rundt Kursk 5. juli 1943. Tidlige vogner hadde mekaniske problemer. Beltene og hjulopphenget gikk ofte i stykker, og motorene hadde tendens til \xc3\xa5 bli overopphetet og ta fyr. Til \xc3\xa5 begynne med gikk flere Panthere tapt p\xc3\xa5 grunn av mekaniske problemer enn p\xc3\xa5 grunn av fiendtlig ild. Heinz Guderian, som ikke hadde v\xc3\xa6rt enig i Hitlers ordre om \xc3\xa5 sende dem i kamp s\xc3\xa5 tidlig, bemerket senere at \xc2\xabde brant for lett, drivstoff- og oljesystemene var utilstrekkelig beskyttet og mannskapene gikk tapt p\xc3\xa5 grunn av manglende oppl\xc3\xa6ring\xc2\xbb. P\xc3\xa5 den annen side p\xc3\xa5pekte Guderian ogs\xc3\xa5 den gode pansringen og kanonen. De fleste av vognene som gikk i stykker ved Kursk kunne repareres igjen, og Panther \xc3\xb8dela ogs\xc3\xa5 flere sovjetiske stridsvogner._NEWLINE_Panther var i tjeneste til slutten av krigen. Senere varianter av Panzer IV med langl\xc3\xb8pet 75\xc2\xa0mm kanon var billigere \xc3\xa5 produsere og mer p\xc3\xa5litelige, og var i produksjon side om side med Panther._NEWLINE_De fleste Panthere ble brukt p\xc3\xa5 \xc3\x98stfronten, men under D-dagen var det leveranser av Panther underveis til avdelinger i Frankrike, som ble brukt mot allierte styrker. I Normandie utgjorde Panther nesten halvparten av de tyske stridsvognene. Under Ardenneroffensiven ble et antall Panthere forkledd som den amerikanske panserjageren M10 Wolverine, for \xc3\xa5 st\xc3\xb8tte operasjoner som involverte tyske soldater som ga seg ut for \xc3\xa5 v\xc3\xa6re amerikanere.\n_START_SECTION_\nTeknisk\n_START_PARAGRAPH_\nPanther hadde et mannskap p\xc3\xa5 fem: Vognf\xc3\xb8rer, radiotelefonist, skytter, lader og vognkommand\xc3\xb8r._NEWLINE_Tidlige utgaver hadde maksimalt 60\xc2\xa0mm panser, noe som snart ble \xc3\xb8kt til maksimalt 80\xc2\xa0mm. D-varianten og senere varianter hadde en maksimumstykkelse p\xc3\xa5 120\xc2\xa0mm. Et 5\xc2\xa0mm tykt panserskj\xc3\xb8rt over beltene og Zimmerit-belegg ble ogs\xc3\xa5 standard._NEWLINE_Kanonen var en 75\xc2\xa0mm Rheinmetall KwK 42 L/70 med 79 granater i vognen, med to MG34-mitralj\xc3\xb8ser i tillegg. 75\xc2\xa0mm var ikke spesielt grov kaliber p\xc3\xa5 tidspunktet, men kanonen hadde b\xc3\xa5de stor kruttladning og langt l\xc3\xb8pt, noe som \xc3\xb8kte munningshastigheten og gjorde den til et effektiv v\xc3\xa5pen. Den flate kulebanen gjorde det ogs\xc3\xa5 lettere \xc3\xa5 treffe m\xc3\xa5let. 75\xc2\xa0mm-kanonen hadde faktisk bedre penetrasjonsevne enn 88\xc2\xa0mm-kanonen p\xc3\xa5 Tiger I._NEWLINE_Stridsvognens vekt hadde \xc3\xb8kt til 43 tonn innen den kom i tjeneste. Motoren var en Maybach HL 230 23 liters V-12 bensinmotor p\xc3\xa5 520\xc2\xa0kW (700 hk). Hjulopphenget hadde torsjonsstaver, med \xc3\xa5tte overlappende hjulsett p\xc3\xa5 hver side. Girkassen var en Maybach-Olvar syvtrinns, episyklisk, synkronisert kasse. Vogna hadde hydrauliske skivebremser.'